

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 024-02/24-01/8**

**URBROJ: 2186-3-02-24-2**

**Cestica, ­04.09.2024.**

**ZAPISNIK**

 sa 19. sjednice Općinskog vijeća Općine Cestica održane dana 03. rujna 2024. godine u prostorijama Kulturnog centra Općine Cestica s početkom u 19:00 sati.

**PRISUTNI VIJEĆNICI:** Darko Majhen, Denis Kotolenko, Ivan Bednjanić Bunić, Darijan Vinter, Ivan Hohnjec, Tanja Kotolenko, Ana Kutnjak, Žarko Rodeš, Josip Cestar, Sandra Županić, Marjan Županić, Matija Dregarić, Nikola Ščuric

**OSTALI PRISUTNI:** Mirko Korotaj (općinski načelnik), Ksenija Borić, Karmen Emeršić

**ZAPISNIČAR:** Gabriela Kos

 Predsjednik vijeća Darko Majhen pozdravlja sve prisutne i konstatira da su od ukupno 13 vijećnika/ca svi prisutni te postoji kvorum. Prelazi na usvajanje Zapisnika sa 18. sjednice Općinskog vijeća Općine Cestica. Pita da li ima primjedbi na zapisnike? Pošto primjedaba nema stavlja Zapisnik sa 18. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 13 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA**

Vijećnik Matija Dregarić pozdravlja sve prisutne te postavlja pitanje da li se zna da su se kod saniranog klizišta u Natkrižovljanu (kod Đurđe Lazarićeve) aktivirala još dva klizišta te da li se ide sa pripremama oko sanacije istih?

Vijećnik Žarko Rodeš pozdravlja sve prisutne i daje pohvalu vezano uz Falinić Breg I gdje se nalaze tri kuće za odmor i jedna se još radi i gdje je obnovljena cestovna infrastruktura, novi sloj asfalta, ima samo jedna mala zamjerka, kada se već rade ceste odnosno obnavljaju neka budu šire od 3 m iz razloga što je i promet na tim dionicama veći, prometuje mnogo vozila i trebali bi se moći mimoići.

**ODGOVORI:**

Na pitanje vijećnika Matije Dregarića načelnik odgovara da se već prilikom sanacije spomenutog klizišta stvorila erozija tla te da se već projektiraju spomenuta klizišta, no koje su daljnje radnje ne zna jer je to cesta pod ingerencijom ŽUC-a, ali će svakako provjeriti.

Na pitanja vijećnika Žarka Rodeša načelnik odgovara da smo imali sreće što su dogovoreni novi slojevi asfalta na Faliniću I i IV, a da je već bio razgovor o tome da se odmah ide sa proširenjem ceste, no Općina će onda morati uzeti na sebe rješavanje imovinsko-pravnih odnosa te sječu drveća koje smeta uz te dionice.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 19. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 13 glasova:

**Dnevni red:**

1. Prihvaćanje Polugodišnjeg izvještaja o izvršenju proračuna Općine Cestica za 2024. godinu,
2. Prihvaćanje Izvješća o radu načelnika Općine Cestica za razdoblje od 01.01. – 30.06.2024. godine,
3. Prijedlog Odluke o dodjeli javnih priznanja Općine Cestica u 2024. godini,
4. Prihvaćanje Odluke o ekonomskoj cijeni predškolske ustanove,
5. Prihvaćanje Odluke o sufinanciranju smještaja djece u predškolsku ustanovu.

**TOČKA 1.**

**POLUGODIŠNJI IZVJEŠTAJ O IZVRŠENJU PRORAČUNA OPĆINE CESTICA ZA 2024. GODINU**

Predsjednik vijeća otvara točku 1. i daje riječ načelniku. Načelnik ukratko obrazlaže Polugodišnji izvještaj – Opći dio gdje je vidljivo da su sveukupni prihodi i primici 2.616.265,70 eura, ukupni rashodi i izdaci 2.405.588,16 eura, a iz čega proizlazi da je u prvih šest mjeseci ostvareni višak od 210.677,60 eura te se preneseni manjak od 767.899,34 eura iz prethodnih godina umanjuje i iznosi 557.221,80 eura. Također daje podatak da je u prvih šest mjeseci ove godine ostvarena stopa poreza manja za 43.000,00 eura nego u isto doba prošle godine. Spominje još da se na rashodovnoj strani nalazi klizište Radovec koje je planirano u puno manjem iznosu nego što je izvršeno (sredstva dobivena od Ministarstva), no to će biti prikazano rebalansom.

Predsjednik vijeća otvara raspravu.

Vijećnik Žarko Rodeš komentira da sve dok na stavci višak/manjak bude minus SDP to neće prihvaćati.

Nitko se više ne javlja za raspravu.

Predsjednik vijeća daje Polugodišnji izvještaj o izvršenju proračuna Općine Cestica za 2024. godinu na usvajanje. Od 13 vijećnika/ca 4 su suzdržana, a 9 glasa za. Predsjednik vijeća konstatira da je Polugodišnji izvještaj o izvršenju proračuna Općine Cestica za 2024. godinu **usvojen većinom glasova**.

**TOČKA 2.**

**IZVJEŠĆE O RADU NAČELNIKA OPĆINE CESTICA ZA RAZDOBLJE OD 01.01. – 30.06.2024. GODINE**

Predsjednik vijeća otvara točku 2. te daje riječ načelniku koji ukratko obrazlaže da se trenutno provode deset europskih projekata – dogradnja vrtića, adaptacija društvenog doma Gornje Vratno, izgradnja objekta u Jarkima, rekonstrukcija društvenog doma u Radovec Polju, rekonstrukcija objekta DVD-a Babinc i DVD-a Lovrečan-Dubrava, Zaželi, rekonstrukcija javne rasvjete u Sportskoj ulici u Cestici, asfaltiranje NC Radovec Polje, Babinec – odvojak Emil Kotolenko i Rim – Milec Jelena. Sve su to projekti u tijeku koje treba stalno pratiti i izvještavati. Projekt Zaželi je na terenu jako dobro prihvaćen i korisnici su zadovoljni gerontodomačicama, dječji vrtić je pred završetkom (radovi bi trebali biti gotovi do sredine listopada ove godine), a asfaltiranje nerazvrstanih cesta je u tijeku. Ima malo problema oko šljunčanja cesta jer je Stjepan Golubić u mirovini, a ostali su prezauzeti.

 Otvara se rasprava.

Nitko se ne javlja za raspravu, te predsjednik vijeća daje Izvješće o radu načelnika Općine Cestica za razdoblje od 01.01. – 30.06.2024. godine na usvajanje.

Od 13 vijećnika/ca svi glasaju za. Predsjednik vijeća konstatira da je Izvješće o radu načelnika Općine Cestica za razdoblje od 01.01. – 30.06.2024. godine **usvojeno jednoglasno**.

**TOČKA 3.**

**ODLUKA O DODJELI JAVNIH PRIZNANJA OPĆINE CESTICA U 2024. GODINI**

Predsjednik vijeća otvara točku 3. te daje riječ načelniku koji govori o tome kako je bio raspisani Javni poziv za predlaganje javnih priznanja u 2024. godinu, ali s obzirom da nije zaprimljeni niti jedan zahtjev, u Odluci su moji prijedlozi.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o dodjeli javnih priznanja Općine Cestica u 2024. godini na usvajanje.

Od 13 vijećnika/ca svi glasaju za. Predsjednik vijeća konstatira da je Odluka o dodjeli javnih priznanja Općine Cestica u 2024. godini **usvojena jednoglasno**.

**TOČKA 4.**

**ODLUKA O EKONOMSKOJ CIJENI PREDŠKOLSKE USTANOVE**

Predsjednik vijeća otvara točku 4. te daje riječ načelniku koji objašnjava kako je traženo povećanje ekonomske cijene vrtića zbog funkcioniranja novog dograđenog dijela, ukupno će biti 10 grupa te treba zaposliti 4 odgajatelja, spremačicu, a biti će i veći troškovi režija, a povećati će se i zakupnina vrtića. Povećanje po djetetu iznosi 60,00 eura. Krenulo bi se za studenim mjesecom za listopad.

Predsjednik vijeća otvara raspravu.

Vijećnik Žarko Rodeš komentira da je to u zadnje dvije godine povećanje od 70%, a što je sa našom ustanovom koju osnivamo? Načelnik odgovara da je sada u grupi po 25 djece, a sada bi bile grupe po 15 djece, a svaki standard ima svoju cijenu, pa će tako to Općinu koštati godišnje 135.000,00 eura. Općina daje više od 50% proračuna na mlade, ali tome smo svi težili. Javnu ustanovu moramo otvoriti do lipnja 2025. godine, ona je kao takva registrirana no treba napraviti još tehnički pregled, a nakon toga treba osnovati upravno vijeće i ravnatelja. Vijećnik Žarko Rodeš pita zašto nismo bili spremni to sada napraviti dok bude sve gotovo? Načelnik odgovara da sada nismo spremni, treba tehnički pregled prije proći.

Nitko se više ne javlja za raspravu, te predsjednik vijeća daje Odluku o ekonomskoj cijeni predškolske ustanove na usvajanje.

Od 13 vijećnika/ca 3 su protiv, 1 suzdržan i 9 glasa za. Predsjednik vijeća konstatira da je Odluka o ekonomskoj cijeni predškolske ustanove **usvojena većinom glasova**.

**TOČKA 5.**

**ODLUKA O SUFINANCIRANJU SMJEŠTAJA DJECE U PREDŠKOLSKU USTANOVU**

Predsjednik vijeća otvara točku 5. te daje riječ načelniku koji predlaže da trošak po djetetu iz prethodne Odluke preuzme Općina na sebe tako da ne bi ništa išlo na teret roditelja.

Predsjednik vijeća otvara raspravu.

Vijećnik Žarko Rodeš komentira da će podržati ovu Odluku samo zato jer trošak ide na Općinu, iako je bio protiv prethodne Odluke.

Nitko se više ne javlja za raspravu, te predsjednik vijeća daje Odluku o sufinanciranju smještaja djece u predškolsku ustanovu na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o sufinanciranju smještaja djece u predškolsku ustanovu **usvojena jednoglasno**.

Predsjednik vijeća zahvaljuje vijećnicima/cama na dolasku i prije zaključenja 19. sjednice Općinskog vijeća Općine Cestica daje riječ općinskom načelniku koji poziva sve vijećnike/ce na svečanu sjednicu Općinskog vijeća Općine Cestica povodom Dana Općine Cestica u petak 13. rujna 2024. godine s početkom u 16:00 sati.

Sjednica završila u 19:40 sati.

ZAPISNIČAR:

Gabriela Kos

 PREDSJEDNIK OPĆINSKOG VIJEĆA:

 Darko Majhen, mag. pol.